HSBCหั่นจีดีพี2.6% เหตุลงทุนช้ากว่าคาด
เอชเอสบีซีหั่นคาดการณ์จีดีพีไทยรอบที่ 3 ปีนี้ เหตุแผนการลงทุนล่าช้ากว่าที่คาดไว้
25 ก.ย. 2558

เอชเอสบีซีหั่นคาดการณ์จีดีพีไทยรอบที่ 3 ปีนี้ เหตุแผนการลงทุนล่าช้ากว่าที่คาดไว้
ธนาคารเอชเอสบีซีปรับลดคาดการณ์การขยายตัวของผลิตภัณฑ์มวลรวมในประเทศ (จีดีพี) ของไทยในปีนี้ลงมาอยู่ที่ 2.61% จากคาดการณ์เดิมที่ 3.1% ซึ่งเป็นการปรับลดครั้งที่ 3 ของปีนี้แล้ว เนื่องจากการลงทุนที่เป็นหัวใจสำคัญต่อเศรษฐกิจไทยล่าช้ากว่าที่คาด
น.ส.นลิน ฉัตรโชติธรรม นักเศรษฐศาสตร์ ธนาคารเอชเอสบีซี ประเทศไทย ระบุว่า มาตรการกระตุ้นเศรษฐกิจรอบใหม่ โดยมุ่งช่วยเหลือเอสเอ็มอีและครัวเรือนรายได้ต่ำอาจส่งผลต่อเศรษฐกิจน้อยกว่าที่คาด เนื่องจากความเชื่อมั่นภาคเอกชนยังอ่อนแอ อัตราการเติบโตของค่าจ้างชะลอลง และหนี้ครัวเรือนที่สูง ทำให้ยังต้องพึ่งพาการเบิกจ่ายของแผนการลงทุนด้านโครงสร้างพื้นฐานเป็นหลัก 
อย่างไรก็ดี การดำเนินการตามแผนการลงทุนยังเป็นไปได้ช้ากว่าที่คาด และการจัดลำดับความสำคัญของโครงการต่างๆ รอบใหม่อาจยิ่งล่าช้าขึ้นในระยะสั้น และทำให้เกิดความเสี่ยงทางการคลัง โดยคาดว่าความต้องการใช้จ่ายที่สูงจะส่งผลให้การขาดดุลงบประมาณอยู่ใกล้ 3% ของจีดีพี ในช่วง 2-3 ปีนี้ แต่ระดับหนี้สาธารณะยังมีแนวโน้มต่ำกว่า 50% ของจีดีพีในปี 2558-2560